(5)Plány obnovy a odolnosti by mali napĺňať všeobecné ciele Mechanizmu na podporu obnovy a odolnosti zriadeného nariadením (EÚ) 2021/241 a Nástroja Európskej únie na obnovu zriadeného nariadením Rady (EÚ) 2020/2094 s cieľom podporiť obnovu po kríze COVID-19. Mali by podporovať hospodársku, sociálnu a územnú súdržnosť Únie tým, že budú prispievať k šiestim pilierom uvedeným v článku 3 nariadenia (EÚ) 2021/241.

(2)Rada 9. júla 2019 a 20. júla 2020 adresovala Rakúsku odporúčania v kontexte európskeho semestra. Rada konkrétne odporúčala zjednodušiť a zracionalizovať fiškálne vzťahy a právomoci, zabezpečiť udržateľnosť systému zdravotnej starostlivosti, dlhodobej starostlivosti a dôchodkového systému, presunúť daňové zaťaženie z práce a zabezpečiť, aby daňový mix viac podporoval udržateľný rast, zabezpečiť účinné vykonávanie opatrení v oblasti likvidity a podpory pre hospodárstvo v reakcii na pandémiu, zlepšiť výsledky nízkokvalifikovaných osôb na trhu práce, podporovať zamestnanosť žien na plný pracovný čas, zabezpečiť rovnaké príležitosti vo vzdelávaní a zvýšiť úroveň základných zručností znevýhodnených skupín vrátane osôb s migrantským pôvodom, zamerať investície na udržateľnú zelenú a digitálnu transformáciu, a to aj so zameraním na podniky, výskum a inovácie, energetiku, dopravu, a znížiť administratívne a regulačné zaťaženie pre podniky. Na základe posúdenia pokroku pri plnení týchto odporúčaní pre danú krajinu v čase predloženia plánu obnovy a odolnosti Komisia dospela k záveru, že odporúčanie týkajúce sa prijatia opatrení potrebných na účinné riešenie pandémie COVID-19, udržanie hospodárstva a podporu následného oživenia je v plnej miere vykonané. Dosiahol sa podstatný pokrok, pokiaľ ide o odporúčanie týkajúce sa zabezpečenia účinného vykonávania opatrení v oblasti likvidity a podpory, najmä pre malé a stredné podniky.

(1)Pandémia ochorenia COVID-19 má rušivý vplyv na hospodárstvo Rakúska, čo znásobuje výzvy, ktoré existovali pred pandémiou. V roku 2019 dosahovalo Rakúsko hrubý domáci produkt (HDP na obyvateľa) na úrovni 144 % priemeru EÚ. Reálny HDP Rakúska v roku 2020 klesol o 6,6 % a z prognózy Komisie z jari 2021 vyplýva, že v rokoch 2020 a 2021 by mal kumulatívne klesnúť o 3,4 %. Medzi dlhodobejšie aspekty s vplyvom na strednodobú hospodársku výkonnosť patria najmä hospodárske a fiškálne výzvy spojené so starnutím obyvateľstva, pomerne nízky rast produktivity, relatívne vysoké daňové zaťaženie práce a suboptimálne využívanie potenciálu pracovnej sily.

(8)Rakúsky plán obnovy a odolnosti obsahuje vyváženú kombináciu investícií a reforiem vzťahujúcich sa na štyri rozsiahle oblasti, ktoré sú pre Rakúsko relevantné: i) obnova so zreteľom na udržateľnosť; ii) obnova so zreteľom na digitálny rozmer; iii) obnova so zreteľom na vedomostnú základňu a iv) obnova so zreteľom na spravodlivosť. Plán sa zameriava na zelenú a digitálnu transformáciu vrátane veľkých investícií v oblastiach ako zatepľovanie budov, doprava bez emisií a vysokokapacitná širokopásmová infraštruktúra. Plán zahŕňa opatrenia, ktorými sa významne prispeje ku všetkým šiestim pilierom pomocou reforiem aj investícií. Každým pilierom sa zaoberá veľký počet opatrení, ktoré zaisťujú, aby mali ciele daného piliera podporu v podobe činností v rámci aspoň jednej oblasti relevantnej pre Rakúsko. Dva piliere (zelená transformácia; inteligentný, udržateľný a inkluzívny rast) sú podporované opatreniami vo všetkých štyroch relevantných oblastiach a tri piliere (digitálna transformácia; sociálna a územná súdržnosť; politiky pre ďalšiu generáciu) sú podporované opatreniami v troch oblastiach. V súlade s celkovým zameraním rakúskeho plánu je predmetom najväčšieho počtu opatrení inteligentný, udržateľný a inkluzívny rast a len o niečo menej opatrení je určených na podporu zelenej transformácie a sociálnej a územnej súdržnosti.

(9)Opatrenia na podporu inteligentného, udržateľného a inkluzívneho rastu sú zahrnuté v celom pláne a sú medzi nimi dva plánované dôležité projekty spoločného európskeho záujmu zamerané na technológie orientované na budúcnosť (mikroelektronika a vodík), ekosociálna daňová reforma, opatrenia na posilnenie možností financovania pre podniky prostredníctvom investičného bonusu, podpora znižovania energetickej chudoby a kroky na liberalizáciu podnikateľského prostredia. Sociálnu a územnú súdržnosť podporujú opatrenia určené na zreformovanie dôchodkového systému, od ktorých sa očakáva, že pomôžu znížiť rodový rozdiel v starobných dôchodkoch a chudobu v starobe, a investície, napríklad do činností zameraných na zvyšovanie úrovne zručností a rekvalifikáciu, poskytovanie vzdelávacieho bonusu a skorej pomoci pre tehotné znevýhodnené ženy.

(10)Na zdravie, ekonomickú, sociálnu a inštitucionálnu odolnosť sa vzťahujú opatrenia ako zriadenie prvého rakúskeho inštitútu presnej medicíny a celoštátne zavedenie špecializovanej podpory pre znevýhodnené mladé matky a ich rodiny s cieľom znížiť riziko sociálneho vylúčenia. Očakáva sa, že osobitné opatrenia v oblasti vzdelávania podporia zvyšovanie digitálnych zručností žiakov a pomôžu im vynahradiť stratu vzdelávacích príležitostí v dôsledku obmedzení pohybu, čím prispejú k posilneniu budúcej generácie.

Riešenie všetkých výziev identifikovaných v odporúčaniach pre danú krajinu alebo významnej podskupiny týchto výziev

(11)V súlade s článkom 19 ods. 3 písm. b) nariadenia (EÚ) 2021/241 a oddielom 2.2 prílohy V k nemu sa očakáva, že plán obnovy a odolnosti prispeje k účinnému riešeniu (hodnotenie A) všetkých výziev alebo významnej podskupiny výziev identifikovaných v príslušných odporúčaniach pre danú krajinu adresovaných Rakúsku vrátane ich fiškálnych aspektov, alebo výziev identifikovaných v iných relevantných dokumentoch, ktoré Komisia oficiálne prijala v kontexte európskeho semestra. Odporúčania týkajúce sa okamžitej reakcie fiškálnej politiky na pandémiu možno považovať za odporúčania, ktoré nepatria do rozsahu pôsobnosti plánu obnovy a odolnosti Rakúska, a to bez ohľadu na skutočnosť, že Rakúsko vo všeobecnosti primerane a dostatočne zareagovalo na okamžitú potrebu podporiť hospodárstvo fiškálnymi prostriedkami v rokoch 2020 a 2021 v súlade s ustanoveniami všeobecnej únikovej doložky.

(12)Plán zahŕňa rozsiahly súbor vzájomne sa posilňujúcich reforiem a investícií, ktoré prispievajú k účinnému riešeniu všetkých výziev alebo významnej podskupiny hospodárskych a sociálnych výziev uvedených v odporúčaniach adresovaných Rakúsku. Plánované zmeny v daňovom systéme by mali byť koncipované tak, aby sa v Rakúsku znížili emisie skleníkových plynov, a zároveň by mali prispieť k presunu daňového zaťaženia z práce pri súčasnom zohľadnení ekologických a sociálnych aspektov. Očakáva sa, že účasti žien na trhu práce na plný pracovný čas prospeje lepšia ponuka kvalitných zariadení starostlivosti v ranom detstve. Prostredníctvom opatrení v pláne sa rieši aj dávnejšie identifikovaná výzva spojená s rodovým rozdielom v starobných dôchodkoch. Očakáva sa, že k podpore zelenej transformácie prispejú investície do energetickej efektívnosti, obnoviteľných zdrojov energie, dekarbonizácie priemyslu, biodiverzity a obehového hospodárstva sprevádzané súvisiacimi reformami vrátane prepracovania podporného rámca pre obnoviteľné zdroje energie a postupného vyraďovania vykurovacích systémov na olej.

(13)Plán sa zaoberá aj niektorými sociálnymi a hospodárskymi výzvami, ktoré sa objavili alebo sa zhoršili počas krízy spôsobenej pandémiou COVID-19. Súbor opatrení aktívnych politík trhu práce by sa mal zaoberať zvýšenou potrebou pomoci pre nízkokvalifikované osoby a zvýšiť príležitosti znevýhodnených skupín na trhu práce. Tieto opatrenia zahŕňajú vzdelávací bonus a jednotné kontaktné miesto pre dlhodobo nezamestnaných, ktorým v zamestnaní sa a začlenení bráni viacero prekážok. Žiaci, na ktorých mala negatívny dosah dlhšia fyzická neprítomnosť v škole, by mali mať možnosť navštevovať miesta ďalšieho vzdelávania, aby si mohli doplniť vedomosti a zabezpečiť uspokojivé vzdelávacie výstupy. Prínosom pre oblasť kultúry, ktorú ochromilo zatvorenie kultúrnych zariadení, by mali byť podporné opatrenia vrátane digitalizácie artefaktov a renovácie kultúrnej pamiatky. Očakáva sa, že vďaka uplatňovaniu zásady „jedenkrát a dosť“ podniky pocítia uľahčenie a odbremenenie od administratívnej záťaže, keďže cieľom je znížiť túto záťaž a stlačiť náklady na dodržiavanie predpisov vyplývajúce z používania nekompatibilných IT systémov, ako aj podporiť investície.

Príspevok k rastovému potenciálu, tvorbe pracovných miest a ekonomickej, sociálnej a inštitucionálnej odolnosti

(14)V súlade s článkom 19 ods. 3 písm. c) nariadenia (EÚ) 2021/241 a oddielom 2.3 prílohy V k nemu sa očakáva, že plán obnovy a odolnosti bude mať vysoký vplyv (hodnotenie A) na posilnenie rastového potenciálu, tvorbu pracovných miest a ekonomickú, sociálnu a inštitucionálnu odolnosť členského štátu, pričom prispeje k vykonávaniu Európskeho piliera sociálnych práv, a to aj podporou politík pre deti a mládež, a značne zmierni hospodársky a sociálny dosah krízy spôsobenej ochorením COVID-19, čím posilní hospodársku, sociálnu a územnú súdržnosť a konvergenciu v rámci Únie.

(15)Zo simulácií útvarov Komisie vyplýva, že plán má potenciál zvýšiť do roku 2026 HDP Rakúska o 0,4 % až 0,7 %. Pokiaľ ide o opatrenia, od ktorých sa očakáva pozitívny vplyv na sociálnu súdržnosť a prínos k zníženiu sociálnych a ekonomických rizík zraniteľných skupín, rakúsky plán zahŕňa najmä také, ktorými sa zlepšia vyhliadky znevýhodnených skupín na účasť na trhu práce. Nízkokvalifikované, nezamestnané a neaktívne osoby môžu čerpať výhody z opatrení na zvyšovanie úrovne zručností a rekvalifikáciu, ktoré by mali zvýšiť ich zamestnateľnosť. Ľahší prístup k opatreniam sociálnej podpory prostredníctvom jednotného kontaktného miesta by mal umožniť tým, ktorí sú najviac zasiahnutí krízou, prekonať výzvy a mal by im pomôcť zvýšiť príležitosti zúčastňovať sa na živote spoločnosti.

(16)Pre deti a mladých ľudí sa plánujú osobitné opatrenia, ktoré im umožnia prekonať účinky prechodu na dištančné vzdelávanie. Nie všetci žiaci a študenti boli schopní využívať online vzdelávanie a niektorí z nich tak čelili výpadkom vo výučbe. Ponuka dodatočných vyučovacích hodín sa zameriava na tých, ktorých kríza zasiahla najviac. Opatrenia v súlade so zásadami stanovenými v Európskom pilieri sociálnych práv zahŕňajú popri zlepšenom prístupe ku kvalitnému vzdelávaniu aj zvýšenú ponuku zariadení starostlivosti v ranom detstve a opatrenia prispievajúce k rovnosti dôchodkového systému a lepšej rodovej rovnosti.

Zásada „výrazne nenarušiť“

(17)V súlade s článkom 19 ods. 3 písm. d) nariadenia (EÚ) 2021/241 a oddielom 2.4 prílohy V k nemu sa očakáva, že plán obnovy a odolnosti zabezpečí, že žiadne opatrenie na vykonávanie reforiem a investičných projektov zahrnutých do plánu obnovy a odolnosti výrazne nenaruší environmentálne ciele (hodnotenie A) v zmysle článku 17 nariadenia Európskeho parlamentu a Rady (EÚ) 2020/852 (zásada „výrazne nenarušiť“).

(18)Posúdenie sa vykonalo v súlade s dvojkrokovým prístupom opísaným v technickom usmernení Európskej komisie týkajúcom sa uplatňovania zásady „výrazne nenarušiť“ (2021/C 58/01). Zahŕňa šesť environmentálnych cieľov v zmysle článku 17 nariadenia (EÚ) 2020/852, t. j. zmiernenie zmeny klímy, adaptácia na zmenu klímy, udržateľné využívanie a ochrana vodných a morských zdrojov, obehové hospodárstvo, prevencia a kontrola znečisťovania, a ochrana a obnova biodiverzity a ekosystémov. V prípade opatrení, pri ktorých bolo zistené riziko, sa toto riziko riešilo prostredníctvom osobitných a relevantných opatrení s cieľom zabezpečiť úplný súlad s uvedenou zásadou. Pokiaľ ide o finančnú podporu na transformáciu priemyslu smerom ku klimatickej neutralite, mal by sa stanoviť míľnik s cieľom zabezpečiť začlenenie súvisiacich kritérií oprávnenosti do uverejnených výziev zameraných na rozsiahle transformačné projekty v odvetviach, na ktoré sa vzťahuje systém EÚ na obchodovanie s emisiami.

Príspevok k zelenej transformácii vrátane biodiverzity

(19)V súlade s článkom 19 ods. 3 písm. e) nariadenia (EÚ) 2021/241 a oddielom 2.5 prílohy V k nemu plán obnovy a odolnosti obsahuje opatrenia, ktoré by mali podľa očakávaní do značnej miery (hodnotenie A) prispievať k zelenej transformácii vrátane biodiverzity alebo k riešeniu výziev, ktoré z nej vyplývajú. Na opatrenia na podporu cieľov v oblasti klímy pripadá suma, ktorá predstavuje 58,7 % celkových prostriedkov pridelených na plán, vypočítaná podľa metodiky uvedenej v prílohe VII k nariadeniu (EÚ) 2021/241. V súlade s článkom 17 nariadenia (EÚ) 2021/241 je plán obnovy a odolnosti v súlade s informáciami uvedenými v národnom energetickom a klimatickom pláne na roky 2021 – 2030.

(20)Polovica čiastkových komponentov plánu zahŕňa investície, od ktorých sa očakáva prínos k cieľom v oblasti klímy s jasným zameraním na znižovanie emisií CO2. Opatrenia sú preto v súlade s výzvami identifikovanými v národnom energetickom a klimatickom pláne Rakúska a očakáva sa, že prispejú k dosiahnutiu cieľov v oblasti energetiky a klímy do roku 2030. Plán sa konkrétne zameriava na udržateľnú mobilitu, budovy a priemysel, ktoré patria k najväčším producentom emisií skleníkových plynov v Rakúsku. Pokiaľ ide o mobilitu, niektoré opatrenia by mali prispieť k elektrifikácii vozidiel používaných vo verejnej doprave, zatiaľ čo iné by mali pomôcť zatraktívniť sieť verejnej dopravy a povzbudiť ľudí, aby prešli zo súkromnej na verejnú dopravu. Prostredníctvom systému investičnej podpory by sa mala riešiť problematika emisií z priemyslu, a to aj z ťažkého priemyslu (napr. zo zariadení, na ktoré sa vzťahuje systém EÚ na obchodovanie s emisiami), ako aj emisií pochádzajúcich z dopravy využívanej podnikmi. Okrem toho sa očakáva zníženie emisií z budov prostredníctvom vyhradeného systému na podporu nahrádzania vykurovacích systémov na plyn a olej udržateľnejšími vykurovacími zariadeniami.

(21)Plán by mal podľa očakávaní plniť environmentálne ciele prostredníctvom akcií na podporu obehového hospodárstva, biodiverzity a adaptácie na zmenu klímy. Očakáva sa, že pomôže splniť ciele Únie v oblasti environmentálnej politiky a prispeje k zlepšeniu, ochrane a obnove biodiverzity, prírodných záchytov uhlíka a lokalít sústavy Natura 2000 v Rakúsku, čím prispeje k stratégii EÚ a národnej stratégii v oblasti biodiverzity. Novou osobitnou stratégiou ochrany pôdy by sa malo znížiť využívanie pôdy.

Príspevok k digitálnej transformácii

(22)V súlade s článkom 19 ods. 3 písm. f) nariadenia (EÚ) 2021/241 a oddielom 2.6 prílohy V k nemu plán obnovy a odolnosti zahŕňa opatrenia, ktoré do značnej miery (hodnotenie A) prispievajú k digitálnej transformácii alebo k riešeniu výziev, ktoré z nej vyplývajú. Na opatrenia na podporu digitálnych cieľov pripadá suma, ktorá predstavuje 52,8 % celkových prostriedkov pridelených na plán, vypočítaná podľa metodiky uvedenej v prílohe VII k nariadeniu (EÚ) 2021/241.